Nye bilbranner i Groruddalen – i natt brant to lastebiler i Oslo

To lastebiler begynte å brenne utenfor et industribygg i Oslo natt til onsdag. Brannen ble slukket etter kort tid.

14. feb. 2018 05:16 Sist oppdatert 14. februar 2018

Politiet fikk melding fra brannvesenet om hendelsen klokken 04.41 natt til onsdag. Brannen oppsto i Stanseveien på Grorud i Oslo.

– Det er to lastebiler som er overtent, og brannvesenet er i gang med slukkingsarbeidet. Bilene står i nærheten av et industribygg, men det er så langt ingen fare for spredning, sa operasjonsleder Bente Otterstad i Oslo politidistrikt til NTB rett før klokken 5.

Det var stor røykutvikling på stedet, og røyken trakk delvis inn i industribygget som ligger i nærheten.

Rundt 20 minutter senere meldte Oslo brann- og redningsetat at brannen var slukket.

Politiet har avhørt vitner og gjennomført sikring av spor på åstedet. Det har ikke fått noen meldinger om personskader i forbindelse med brannen.

Det er for tidlig å si om brannene er påtent, opplyser Vidar Pedersen ved operasjonssentralen i Oslo politidistrikt.

– Men det er en teori vi absolutt ikke utelukker, sier Pedersen til Aftenposten.

I forrige uke brant to varebiler på Vestli få kilometer unna nattens brann.